b'\n_START_ARTICLE_\nMercedes F\xc3\xb3rmica Corsi\n_START_SECTION_\nVida pol\xc3\xadtica\n_START_PARAGRAPH_\nDe jove era admiradora de Jos\xc3\xa9 Antonio Primo de Rivera i molt aviat es va afiliar a la Falange Espa\xc3\xb1ola. Va ser delegada nacional del Sindicato Espa\xc3\xb1ol Universitario i dirigent de la Falange. Va ser una de les primeres dones a exercir l\'advocacia a Madrid. _NEWLINE_L\'any 1958 va aconseguir que es reform\xc3\xa9s el Codi Civil espanyol substituint el concepte "casa del marit" per "llar conjugal", i a partir d\'aleshores una dona tenia dret -com tenia l\'home- a viure a la llar conjugal despr\xc3\xa9s de, per exemple, una separaci\xc3\xb3, i que les v\xc3\xaddues que es tornessin a casar poguessin tenir la p\xc3\xa0tria potestat dels fills del primer matrimoni. La reforma tamb\xc3\xa9 va eliminar el dret dels marits a "dipositar" la seva muller a casa dels pares o en un convent, concepte que s\'anomenava "dip\xc3\xb2sit de la dona". A m\xc3\xa9s, es van limitar alguns dels poders gaireb\xc3\xa9 absoluts que tenia fins llavors el marit sobre els b\xc3\xa9ns del matrimoni._NEWLINE_Mercedes F\xc3\xb3rmica va lluitar per alguns drets que mai no va arribar a obtenir durant la dictadura franquista, per exemple va reclamar que el tractament legal de l\'adulteri no fos discriminatori en funci\xc3\xb3 de si havia estat com\xc3\xa8s per un home o una dona i, en general, per una plena igualtat del marit i la muller al matrimoni, cosa que no es va obtenir fins a l\'any 1981.\n_START_SECTION_\nCarrera com a columnista i escriptora\n_START_PARAGRAPH_\nVa dirigir i col\xc2\xb7laborar a la revista anomenada Medina de la Secci\xc3\xb3 Femenina. L\'any 1945 va editar la seva primera novel\xc2\xb7la rosa, Bodoque, a la revista Escorial.'